ET Euroopa Liidu Teataja C 237/40

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti b kohase muutmistaotluse avaldamine

2013/C 237/08

Käesoleva dokumendi avaldamine annab õiguse esitada vastuväiteid vastavalt nõukogu määruse (EL) nr 1151/2012 artiklile 51 (1).

GTE REGISTREERIMISTAOTLUS

NÕUKOGU MÄÄRUS (EÜ) nr 509/2006

põllumajandustoodete ja toidu garanteeritud traditsiooniliste eritunnuste kohta (2)

„ŽEMAITIŠKAS KASTINYS”

EÜ nr: LT-TSG-0007-0910-11.11.2011

1. Taotlejate rühma nimi ja aadress

Rühma või organisatsiooni nimi (vajaduse korral): „Žemaitiško kastinio gamintojai” Aadress: Sedos g. 35 LT-87101 Telšiai LIETUVA/LITHUANIA Tel +370 44422201 Faks +370 44474897 E-post: info@zpienas.lt

2. Liikmesriik või kolmas riik

Leedu

3. Spetsifikaat

3.1. Registreeritav(ad) nimetus(ed) (määruse (EÜ) nr 1216/2007 artikkel 2)

„Žemaitiškas kastinys”

3.2. Nimetus

☒ on iseenesest eripärane  väljendab põllumajandustoote või toidu eripära

Nimetusega „Žemaitiškas kastinys” ei anta edasi toote eripära, kuid see on end maksma pannud ja hästi tuntud nii Žemaitija piirkonnas (Leedu lääneosas) kui ka kogu Leedus, kui traditsiooniliselt viidatakse sellele tootele, nagu mitmete allikate põhjal on kirjeldatud punktis 3.8.

Nimetusele „Žemaitiškas kastinys” on viidatud järgmistes 20. sajandi kokaraamatutes: Gaspadinystės knyga arba Pamokinimai kaip prigulinčiai yra sutaisomi valgiai (Tilžė (Tilsit), 1927), Ką valgome (Dr Tumėnienė et al., Kaunas, 1935) ja Lietuvių valgiai (koostanud J. Pauliukonienė, Vilnius, 1983).

3.3. Kas taotletakse nimetuse reserveerimist määruse (EÜ) nr 509/2006 artikli 13 lõike 2 alusel

☒ registreerimine nimetuse reserveerimisega  registreerimine ilma nimetuse reserveerimiseta

3.4. Toote liik (II lisa alusel)

Klass 1.4. Muud loomse päritoluga tooted (munad, mesi, mitmesugused piimatooted (v.a või) jne)

3.5. Põllumajandustoote või toidu kirjeldus, mida tähistab punktis 3.1 esitatud nimetus (määruse (EÜ) nr 1216/2007 artikli 3 lõige 1)

Traditsiooniline toode „Žemaitiškas kastinys” on tehtud hapukoorest, mida kuumutatakse, segatakse ja jahutatakse.

Toode „Žemaitiškas kastinys” on paksu koore tekstuurile iseloomuliku ühtlase paksu konsistentsiga. Tootes võib olla üksikuid vedelikutilku; see mureneb temperatuuril + 6 °C ning sulab suus kergesti. Toode on läbinisti ühtlase kollaka värvusega. Olenevalt retsepti järgi kasutatavatest maitsetaimedest ja -ainetest võib toote „Žemaitiškas kastinys” värvus olla lisatud koostisainete värvivarjundiga ning sisaldada kõnealuste ainete väikeseid osakesi. Toote maitse on mahe ja piimhapet meenutavalt kergelt hapukas, milles on veidi soola ning maitsetaimede ja -ainete kübekesi.

Toote „Žemaitiškas kastinys” füüsikalis-keemilised omadused on järgmised:

— retseptist olenev rasvasisaldus: 25–30 %;

— keedusoolasisaldus: 1–1,5 %.

3.6. Põllumajandustoote või toidu tootmismeetodi kirjeldus, mida tähistab punktis 3.1 esitatud nimetus (komisjoni määruse (EÜ) nr 1216/2007 artikli 3 lõige 2)

Toorained

— 25–30 % rasvasisaldusega hapukoor: 80–83 kg/100 kg toote kohta;

— vähemalt 82 % rasvasisaldusega või: 6–7 kg/100 kg toote kohta;

— 2,5–4 % rasvasisaldusega hapupiim: 5-5,5 kg/100 kg toote kohta;

— keedusool: 1–1,5 kg/100 kg toote kohta.

Kasutada võib maitsetaimi ja -aineid (must pipar, piment, köömen, till, münt või nimetatud ainete segu: 0,1–0,15 kg/100 kg toote kohta) ning aromaatseid köögivilju (küüslauk või sibul: 1–2 kg/100 kg toote kohta).

Valmistamismeetod

Toodet „Žemaitiškas kastinys” toodetakse traditsioonilisel meetodil.

Vajalikud koostisosad kaalutakse retsepti järgi. Eraldi anumas segatakse kokku hapukoor ja -piim ning soojendatakse temperatuurini 25–30 °C. Temperatuuril 25–30 °C soojendades tehakse külm või pehmeks. Aromaatsed köögiviljad puhastatakse ja hakitakse.

Retsepti kohaselt soojendatud, pehmeks tehtud või pannakse segamiskaussi ning järk-järgult lisatakse hapukoor/hapupiim. Igal lisamiskorral kallatakse segu üldkogusest juurde üks kaheksandik ning segatakse seda käega või vastava segamisseadmega. Toodet „Žemaitiškas kastinys” tuleb alati segada ühesuunaliselt. Kui segu omandab hapukoore konsistentsi (ilma petipiima eraldamiseta), lisatakse järgmine hapukoore/hapupiima kaheksandik osa ja segatakse edasi. Neid etappe korratakse senikaua, kuni kogu hapukoore/hapupiima segu on lisatud (vastavalt retseptile). Kui „Žemaitiškas kastinys” hakkab tihkemaks muutuma, siis lisatakse sool, jahvatatud maitsetaimed ja -ained, hakitud aromaatsed köögiviljad ning segatakse ühtlaselt. Toode „Žemaitiškas kastinys” tuleb pakendada kohe, enne tahkestumist.

Toode „Žemaitiškas kastinys” pakendatakse 250 g, 200 g või 100 g viisi savipurkidesse või ühekordselt kasutatavatesse mahutitesse. Savipurk suletakse savikaanega. Kaas kaetakse riidetükiga, mis seotakse nööriga kokku. Ühekordselt kasutatavad mahutid suletakse plastkaantega. Pärast pakendamist jahutatakse toodet „Žemaitiškas kastinys” temperatuurini 6 °C. Jahutatud toode on ühtlaselt tihke struktuuriga.

3.7. Põllumajandustoote või toidu eripära (komisjoni määruse (EÜ) nr 1216/2007 artikli 3 lõige 3)

Muudest sama kategooria toodetest eristavad toodet „Žemaitiškas kastinys” allpool nimetatud iseloomulikud omadused.

— Traditsioonilised koostisosad ja valmistamismeetod: erinevalt muudest kastinys-tüüpi toodetest ei ole toote „Žemaitiškas kastinys” retsepti peaaegu üldse muudetud alates sellest ajast, kui seda on esmakordselt nimetatud punktis 3.8. osutatud kirjalikes allikates, st samu koostisosi kasutatakse samades kogustes. Selleks et kujundada toote erinevaid maitseid, asendati vahepeal muudes kastinys-tüüpi toodetes, mida hakati hiljem tootma, hapukoor täielikult hapupiimaga või segati hapukoor keefiriga, millesse lisati punapeedi- või porgandimahla, või munarebusid, mistõttu oli kastinys punase või kollase värvusega. Toote „Žemaitiškas kastinys” valmistamise iseloomulikud etapid on või ja hapukoore segu aeglane kallamine, mille jooksul iga lisamiskorra ajal lisatakse hapukoore/-piima segust üks kaheksandik ja reguleeritakse temperatuuri väga täpselt (25–30 °C), et petipiim ei eralduks. Muude kastinys-tüüpi toodete valmistamist on kaasajastatud. Kõnealuseid tooteid segamise asemel klopitakse, koostisosad lisatakse kolmes või neljas jaos või isegi kõik korraga ning võimalikud on ka temperatuuri suuremad kõikumised.

— Maitse: Toote „Žemaitiškas kastinys” maitse on mahe ja piimhapet meenutav kergelt hapukas, milles on veidi soola ning lisatud maitsetaimede ja -ainete kübekesi. Muudele kastinys-tüüpi toodetele on iseloomulik pigem terav piimhappe maitse (kui hapukoor on asendatud hapupiimaga) või pärmine piimhappe maitse (kui hapukoor on asendatud keefiriga), milles on tunda lisatud mahla (punapeet või porgand) või munarebu tunnuslikke nüansse.

— Tekstuur: Toode „Žemaitiškas kastinys” on paksu koore tekstuurile iseloomuliku ühtlase paksu konsistentsiga. Tootes võib olla üksikuid vedelikutilku; see mureneb temperatuuril + 6 °C ning sulab suus kergesti. Muudele kastinys-tüüpi toodetele on iseloomulik pehme ja määritav tekstuur.

3.8. Põllumajandustoote või toidu traditsioonilisus (komisjoni määruse (EÜ) nr 1216/2007 artikli 3 lõige 4)

Lisaks kogu Leedus levinud algelisele võitegemise viisile, mille puhul hõõrutakse hapukoort lusikaga anuma seina vastu, töötati Žemaitija piirkonnas välja omalaadne hapukoore töötlemise meetod, mille puhul kuumutatud hapukoort segatakse ning petipiimal ei lasta eralduda. See meetod kinnitas kanda kõikjal Leedus. Hapukoore sel viisil töötlemise tulemuseks oli omapärase maitse ja konsistentsiga toode „Žemaitiškas kastinys” (Lietuvių kalbos atlasas, vol. 1, Leksika, Vilnius, 1977). 19. sajandi keskel kirjeldati toodet akadeemilistes väljaannetes (Litwa pod wzgledem starozytnych zabytkow, obyczajow i zwyczajow skreslona (Ludwik Adam Jucewicz (Ludwik z Pokiewia), Vilnius, 1846) ja Pamiętniki Pana Kamertona (Leon Potocki, Poznań, 1869)). Kirjutistes tõsteti esile valmistamismeetodit (kuumutatud hapukoor) ja väga meeldivat maitset.

Leedu rahva muuseumis talletatakse kirjutisi 19. sajandi lõpus ja 20. sajandi alguses sündinud inimeste jutustustest (Leedu rahva muuseumi etnograafiline kollektsioon, hoidla hoiukohad F 15-4, F 15-13, F 32-7 ja F 32-48), milles valmistamismeetodit ja retsepti kirjeldatakse järgmiselt: esiteks pannakse savikaussi kolm supilusikatäit hapukoort ja pool lusikatäit võid. Ained segatakse omavahel läbi ja liigutatakse puulusikaga alati ühes suunas. Kui saadud mass hakkab jahtuma ja petipiim eralduma, soojendatakse savikaussi soojaveekausis ja vedelat massi jahutatakse külmaveekausis. Segamise käigus lisatakse massile väikestes kogustes hapukoort. Teatud osa hapukoorest asendatakse sageli kalgendatud piimaga, mistõttu kastinys muutub õhulisemaks. Kui on aeg segamine lõpetada, lisatakse sool ja maitsetaimed ja -ained (köömen, jahvatatud pipar, hakitud küüslauk ja sibul, hooajaliselt rohelised sibulapealsed ning tilli- või mündioksakesed.

Teadlaste poolt välja antud raamatus Lietuvių valgiai (koostanud J. Pauliukonienė, Mokslas, Vilnius, 1983), milles kirjeldatakse toorainete ettevalmistamise vanu traditsioonilisi meetodeid, mille puhul eraldatakse hapukoor piimast käsitsi (vahustades seda lusikaga) ning seejuures jääb osa kalgendunud piimast hapukoore sisse, on toote „Žemaitiškas kastinys” retsept ja valmistusviis kirjas järgmiselt: „Žemaitiškas kastinys”: ½ l hapukoort, 1 lusikatäis võid, ½ teelusikatäis köömneid või muid maitsetaimi või -aineid, soola. Savikaussi pannakse või ja supilusikatäis hapukoort; kauss pannakse sooja vette ning segu segatakse puulusikaga. Pärast vähest segamist (enne, kui petipiim eraldub) lisatakse teine lusikatäis hapukoort ning segatakse edasi kuni kogu hapukoor on lisatud. Hapukoore paksenedes lisatakse sool, pestud ja kuivatatud köömned ning segatakse kõik korralikult läbi. Kastinys on mõnevõrra maheda soolaka ja kergelt hapuka maitsega.

Toote „Žemaitiškas kastinys” retsept ja valmistamismeetod ei ole tänapäevani muutunud, nagu nähtub selle toote jaoks 2010. aastal Leedu kulinaarse pärandi fondi välja antud sertifikaadist, milles tõendatakse, et toode „Žemaitiškas kastinys” on valmistatud vastavalt traditsioonilistele meetoditele, kasutades traditsioonilisi tooraineid, lisatud koostisaineid ja vastavaid seadmeid.

3.9. Eripära kontrollimise miinimumnõuded ja kord (komisjoni määruse (EÜ) nr 1216/2007 artikkel 4)

Toote „Žemaitiškas kastinys” eripära arvesse võttes kontrollitakse

1. iga saadud toorainepartii kvaliteeti: — hapukoore ja hapupiima rasvasisaldus peab olema selline nagu punktis 3.6 täpsustatud; seda kontrollitakse laboris; — või rasvasisaldus peab olema selline nagu punktis 3.6 täpsustatud; seda kontrollitakse laboris; — maitsetaimede, -ainete ja aromaatsete köögiviljade organoleptilisi omadusi (lõhn, maitse, värvus) kontrollitakse dokumentide põhjal ja organoleptilise hindamise käigus;

2. vastavust punktis 3.6. täpsustatud valmistamismeetodile: valmistamisetappide järjekorda ja ettenähtud parameetrite järgimist (temperatuur ja koostisosade proportsioonid) kontrollitakse visuaalselt ja iga partii valmistamise käigus proovide võtmisega;

3. lõpptoote iga partii kvaliteeti: — organoleptilised omadused (tekstuur, värvus, maitse) peavad vastama punktis 3.5 täpsustatud omadustele; seda kontrollitakse organoleptilise analüüsi käigus; — rasvasisaldus peab olema selline nagu punktis 3.5 täpsustatud; seda kontrollitakse laboris; — keedusoolasisaldus peab olema selline nagu punktis 3.5 täpsustatud; seda kontrollitakse retsepti alusel ning kahtluste korral laboris.

Vähemalt korra aastas kontrollib punktis 4.1 täpsustatud asutus toote ja selle valmistamisprotsessi vastavust toote spetsifikaadile.

4. Spetsifikaadile vastavust kontrollivad ametiasutused või sertifitseerimisasutused

4.1. Nimi ja aadress

Nimi: Valstybinė maisto ir veterinarijos tarnyba Aadress: Siesikų g. 19 LT-07170 Vilnius LIETUVA/LITHUANIA Tel +370 52404361 E-post: vvt@vet.lt

☒ Riigiasutus  Eraettevõte

4.2. Ametiasutuse või sertifitseerimisasutuse konkreetsed ülesanded

Punktis 4.1 osutatud kontrolliasutus vastutab kõikide spetsifikaadis sätestatud kriteeriumide järelevalve eest.

(1) ELT L 343, 14.12.2012, lk 1.

(2) Asendatud määrusega (EL) nr 1151/2012.